钦定古今图书集成/明伦汇编/官常典/第642卷 > 王伽
## 钦定古今图书集成/明伦汇编/官常典/第642卷 > 王伽

按《隋书》本传：“伽，河间章武人也。开皇末，为齐州行参
军，初无足称，后被州使送流囚李参等七十馀人诣
京师。时制，流人并枷锁传送，伽行次荥阳，哀其辛苦，
悉呼而谓之曰：‘卿辈既犯国刑，亏损名教，身婴缧绁，
此其职也。今复重劳援卒，岂独不愧于心哉’！参等辞
谢，伽曰：‘汝等虽犯宪法，枷锁亦大辛苦，吾欲与汝等
脱去’”，行至京师，总集能不违期不？皆拜谢曰：“必不敢
违。”伽于是悉脱其枷停。援卒与期曰：“某日当至京师，
如致前却，吾当为汝受死。”舍之而去。流人咸悦，依期
而至，一无离叛。上闻而惊异之，召见与语，称善久之。
于是悉召流人，并令携负妻子俱入，赐宴于殿庭而
赦之。乃下诏曰：“凡在有生，含灵禀性，咸知好恶，并识
是非。若临以至诚，明加劝导，则俗必从化，人皆迁善。”
往以海内乱离，德教废绝，官人无慈爱之心，兆庶怀
奸诈之意，所以狱讼不息，浇薄难治。朕受命上天，安
养万姓，思遵圣法，以德化人，朝夕孜孜，意在于此。而
伽深识朕意，诚心宣导，参等感悟，自赴宪司。明是率
士之人，非为难教，良“是官人不加晓示，致令陷罪，无
由自新。若使官尽王伽之俦，人皆李参之辈，刑厝不
用，其何远哉！”于是擢伽为雍令，政有能名。